Diari Oficial de la Generalitat Valenciana


Sumari del DOGV 6776, del 17-05-2012 (2012/4727)

RESOLUCIÓ de 10 de maig de 2012, del director general d'Administració Local, per la qual es publiquen els estatuts de la Mancomunitat de la Ribera Baixa.
---------------------------------------------------------------------------------------------------------------------------------------------------------

### Dades del document

Número de DOGV
:   6776

Data del DOGV
:   17-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4727


Data del document
:   10-05-2012

Organisme emissor
:   Conselleria de Presidència

Tipus de document
:   Resolució

Descriptors 

:   * administració local

RESOLUCIÓ de 10 de maig de 2012, del director general d'Administració Local, per la qual es publiquen els estatuts de la Mancomunitat de la Ribera Baixa. [2012/4727]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana adaptaran els seus estatuts a la nova regulació continguda en el dit text legal. La mencionada adaptació perquè tinga eficàcia requerix que els estatuts de la Mancomunitat de la Ribera Baixa siguen publicats en el Diari Oficial de la Comunitat Valenciana, d'acord amb el que disposa l'article 93.4 de la Llei 8/2010 esmentada.  
La Mancomunitat de la Ribera Baixa ha procedit, d'acord amb el que disposa la norma esmentada, a l'adaptació dels seus estatuts a esta. Remesos l'expedient tramitat i els estatuts aprovats no s'hi advertix infracció de l'ordenament jurídic.  
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els estatuts de la Mancomunitat de la Ribera Baixa el text dels quals es transcriu a continuació com a annex, a l'haver-se acreditat en l'expedient la legalitat de les actuacions.   
Contra la present resolució, que no posa fi a la via administrativa, els interessats podran interposar recurs d'alçada davant del superior jeràrquic del director general d'Administració Local en el termini d'un mes, comptador des de l'endemà de la seua publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no cal interposar recurs en via administrativa d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 10 de maig de 2012.- El director general d'Administració Local: Vicente Saurí Martí.  
  
  
Annex  
  
Estatuts de la Mancomunitat de la Ribera Baixa  
  
TÍTOL I  
Disposicions generals  
  
CAPÍTOL PRIMER  
Subjecte, objecte i finalitats  
  
Article 1  
Sota la denominació de Mancomunitat de la Ribera Baixa els municipis d'Albalat de la Ribera, Almussafes, Benicull de Xúquer, Corbera, Cullera, Favara, Fortaleny, Llaurí, Polinyà del Xúquer, Riola, Sollana i Sueca es constituïxen en Mancomunitat voluntària, que es regirà pels presents Estatuts.  
  
Article 2  
1. El Valencià, és la llengua pròpia de la Mancomunitat de la Ribera Baixa. Tota la documentació oficial serà redactada en Valencià.  
2. De conformitat al que disposa l'Estatut d'Autonomia, tota la ciutadania té el dret de triar la llengua oficial amb què relacionar-se amb la Mancomunitat, i esta té el deure correlatiu d'atendre-la en la llengua triada, en els termes establits en la legislació vigent  
3. La documentació que haja de tenir efectes fora del territori de predomini lingüístic del Valencià, es redactarà també en la llengua oficial de l'Estat.  
  
Article 3  
La Mancomunitat de la Ribera Baixa té plena personalitat jurídica per al compliment de les seues finalitats, però no podrà assumir la totalitat de les competències assignades als municipis respectius.  
Com a corporació de dret públic podrà adquirir, posseir, reivindicar, permutar, gravar o alienar béns, desenvolupar obres, obligar i celebrar contractes, establir i explotar els servicis públics previstos en estos Estatuts com de la seua competència i exercitar les accions i interposar els recursos previstos en les lleis.  
  
Article 4  
La Mancomunitat de la Ribera Baixa es constituïx per temps indefinit, ja que esta té finalitats de caràcter permanent.  
  
Article 5  
La ciutat de Sueca serà capitalitat, i la seu de la Mancomunitat s'ubicarà en l'edifici siti a l'avinguda José Maiques, s/n, de Sueca.  
  
No obstant això, els òrgans col·legiats de la Mancomunitat podran reunir-se en qualsevol de les seus dels municipis mancomunats a iniciativa del president, o a petició d'una quarta part dels municipis mancomunats, i a condició d'expressar-ho així en la corresponent convocatòria i orde del dia.  
  
Article 6  
Constituïx objecte de la Mancomunitat el desenvolupament d'obres i l'establiment i explotació dels servicis que, dins dels de competència municipal, no estiguen ja assumits o concertats per altres ens públics de més extens àmbit territorial, i interesse realitzar-los en comú a tots o alguns dels municipis membres, per a obtindre millors i més eficaços servicis comunitaris, els quals donen cobertura a les necessitats de la seua població, aconseguint major operativitat en la gestió, fomentant l'esperit de cooperació, unió i mútua ajuda i vertebrant la seua efectivitat als àmbits naturals i històrics del País i de la Ribera Baixa.  
  
  
Article 7  
Dins de l'esmentat objecte s'assenyalen les finalitats següents:  
  
1. Informació sobre tècniques administratives i de gestió municipal, i estudi i canalització de solucions a la problemàtica dels ajuntaments.  
  
2. Servicis assistencials. Llars i residències de tipus social, així com establiments i instal·lacions de recuperació i rehabilitació.  
  
3. Servicis de dotació. Captació, abastiment i distribució d'aigües potables i de reg, així com de fonts energètiques, extracció de minerals, aprovisionaments, escorxadors, instal·lacions esportives, prevenció i extinció d'incendis. Establiment, desenvolupament, consolidació, millora i gestió de comunicacions, transports i xarxa viària.  
  
4. Servicis culturals. Guarderies Escoles, Instituts, Facultats, Escoles especials, Centres promotors d'Educació física i Campanyes culturals, Instal·lacions esportives.  
5. Servicis de patrimoni i entorn. Parcs, vivers, piscifactories, protecció de la naturalesa i medi ambient. Ordenació agrària, conservació del patrimoni cultural. Promoció turística i hotelera.  
6. Servicis sanitaris. Consultoris, clíniques, hospitals, laboratoris d'anàlisi. Crematoris.  
Xarxes i col·lectors de sanejament i depuració d'aigües residuals. Neteja viària. Recollida, de fems i altres residus sòlids.  
7. Servicis tècnics. Estudis, programació, execució i control d'obres i servicis en general. Planejament, programació i gestió urbanística. Estudi de preus o taxes per prestacions municipals. Processament de dades, facturació i recaptació.  
8. Seguretat ciutadana. Protecció Civil i Policia Local.  
  
  
CAPITOL SEGON  
Membres de la Mancomunitat  
  
Article 8  
Seran membres de ple dret cada u dels municipis relacionats en l'article primer i els municipis que d'acord amb estos Estatuts s'incorporen posteriorment, en tant uns o altres no s'hagen separat d'esta.  
  
En principi, tots els membres tindran igualtat de drets i obligacions, excepte pel que fa als graus de representació i de participació en càrregues i beneficis, que es regiran pel que en cada u de tals aspectes i circumstàncies s'estableix en estos Estatuts.  
  
Seran membres associats aquelles entitats locals distintes del municipi que sol·liciten que la Mancomunitat els preste u o diversos servicis, amb els quals caldrà signar un conveni administratiu d'associació i col·laboració, en els termes que s'establixen en els articles 10 i 18 dels presents Estatuts.  
  
Article 9  
La representació de cada municipi en la Mancomunitat, serà:  
1. El Ple de la Mancomunitat estarà integrat pels representants dels Ajuntaments Mancomunats, elegits pels seus respectius Plens.  
  
2. Cada Ajuntament mancomunat estarà representat en el Ple pel seu alcalde o alcaldessa i altre regidor o regidora elegit pel Ple del seu Ajuntament per majoria absoluta.  
3. El mandat dels representants coincideix amb el de les seues respectives corporacions.  
4. La pèrdua de la condició d'alcalde/ alcaldessa o regidor/regidora comportarà, en tot cas, el cessament com a representant del Ajuntament en la Mancomunitat. El regidor o segon vocal d'un municipi perdrà també la seua condició de representant municipal en la Mancomunitat quan així ho determine el Ple de l'Ajuntament representat.  
  
  
Article 10  
Es distingixen dos tipus de membres de la Mancomunitat:  
- Els membres de ple dret de la Mancomunitat tindran dret als servicis generals d'esta i a elegir els seus representants en el Ple.  
  
Així mateix tindran dret a participar en els servicis o obres de caràcter específic que voluntàriament hagen quedat integrats o inclosos. I en els casos de separació, o dissolució, a percebre la part de l'actiu que els corresponga.  
- Els membres associats seran aquelles entitats locals de la Ribera Baixa que no sent municipis convinguen amb la Mancomunitat la prestació de servicis propis d'esta.  
I tindran dret a participar en els servicis o obres de caràcter específic que es recullen en els convenis.  
  
Article 11  
La condició de membre obliga a l'observança dels presents Estatuts, com també dels reglaments dels servicis que es mancomunen i en els que participe.  
Cada membre contribuirà a les despeses generals de la Mancomunitat amb l'import que s'assenyalarà quan s'aprove el pressupost de cada exercici. El sistema general i aplicable d'ofici per a la distribució de les aportacions municipals es farà en funció de dos criteris: el nombre d'habitants, segons l'última revisió del Padró Municipal d'Habitants, i els ingressos corrents pressupostats -llevat de les contribucions especials i qualsevol altre ingrés que no tinga la consideració de corrent- en l'exercici anterior, en una proporció del 50% .  
  
Igualment haurà de contribuir, en la proporció que resulte del nombre i grau de participació dels que participen en el mateix, a les despeses específiques dels servicis o obres que no afecten la totalitat dels membres.  
La contribució al sosteniment, tant de les despeses generals com de les específiques dels servicis o obres, s'entén que serà en la quantitat necessària per a cobrir-les, una vegada deduïts els ingressos que per taxes o altres conceptes s'obtinguen de la seua prestació.  
En els casos de separació o dissolució amb saldo passiu, cada membre haurà d'aportar la part que li corresponga per a cobrir dit passiu, conforme es fixa en els articles 15 i 16.  
En els casos de separació i de dissolució amb saldo actiu, cada membre rebrà la part que li correspon segons la proporció de les aportacions realitzades.  
  
Article 12  
Podrà incorporar-se a la Mancomunitat qualsevol altre municipi si accepta estos Estatuts i les obligacions que en ells s'establixen.  
Per a això, el respectiu Ajuntament, mitjançant acord adoptat amb el quòrum legal corresponent, haurà de sol·licitar-ho al Ple de la Mancomunitat, i serà d'este l'acceptació o rebuig de la incorporació, decisió que haurà d'adoptar-se per majoria absoluta.  
  
Article 13  
Acordada inicialment l'admissió d'un nou membre, es practicarà un inventari i balanç de l'actiu i passiu de la Mancomunitat en la data de la sol·licitud, el qual, una vegada aprovat pel Ple, servirà per al càlcul i fixació de la quantitat que el nou membre haurà d'aportar a la Mancomunitat per a equilibrar-se econòmicament amb els ja existents anteriorment.  
L'actiu líquid resultant del balanç, dividit pel nombre d'habitants de dret dels municipis fins eixe moment integrats a la Mancomunitat, donarà el mòdul per habitant que pels seus haurà de satisfer l'aspirant a la integració.  
El pagament de la quantitat resultant haurà de fer-se, com a màxim, en cinc terminis, del vint per cent cada un. El primer de forma immediata i com previ a l'efectivitat de la integració, i la resta en quatre anualitats successives, mitjançant pagament anual de l'interés legal corresponent a les quantitats pendents de pagament.  
Independentment de la quota d'integració, el nou membre haurà d'efectuar les aportacions normals igual que els municipis prèviament integrats .  
Acceptada la quantia de l'aportació per l'Ajuntament del Municipi aspirant, mitjançant acord amb el quòrum legal corresponent, el Ple de la Mancomunitat fixarà la data i detalls per a l'efectivitat de la incorporació.  
  
Article 14  
Atés el caràcter voluntari de la Mancomunitat, en tot moment pot produir-se la separació d'alguns dels seus membres. La separació es produirà a iniciativa de l'Ajuntament respectiu o del Ple de la Mancomunitat i haurà de ser aprovada per majoria absoluta del Plenari de la Mancmunitat. .  
En tot cas, cada separació requerirà els tràmits i liquidacions que s'assenyalen en els articles següents.  
  
Article 15  
La iniciativa d'un membre per a la seua separació voluntària haurà d'acordar-la el seu respectiu Ajuntament per majoria absoluta i formalitzar per escrit la seua petició davant del Ple de la Mancomunitat amb una antelació mínima d'un any.  
En tot cas haurà d'haver complit amb tots els compromisos pendents que tinga amb la Mancomunitat, així com abonar totes les depeses originades per la sua separació i la part del passiu contret per la Mancomunitat al seu càrrec. Per a la separació serà necessari:  
a) Haver estat membre de la Mancomunitat almenys quatre anys.  
  
b) Informe de la Mancomunitat  
c) Informe de la Diputació Provincial i de l'òrgan autonòmic competent en matèria d'administració local.  
d) Aprovació definitiva per part del Plenari de mancomunitat, adoptat per majoria absoluta.  
  
Article 16  
El Ple per majoria absoluta de vots, podrà acordar la separació forçosa d'alguns dels municipis mancomunats per incompliment de les seues obligacions.  
Procedirà la separació forçosa d'un municipi en els següents casos:  
a) Incompliment del pagament de les seues aportacions per més d'un trimestre.  
b) Incompliment d'aquelles altres actuacions necessàries per al correcte desenvolupament de la Mancomunitat a les que vinguen obligats pels seus estatuts.  
Només s'entendrà que hi ha motivació si, produït l'incompliment d'una o diverses obligacions, els òrgans de la Mancomunitat hagueren requerit formalment al membre infractor i este deixara transcórrer tres mesos sense complir les seues obligacions pendents de posar-se al dia en tots els aspectes.  
  
Article 17  
Produïda voluntària o forçosament la separació, es procedirà en la forma prevista en l'article 13, 54 i 55 per a la fixació del líquid corresponent al respectiu membre en l'haver de la Mancomunitat.  
  
Si el saldo o líquid resultara deutor o passiu, el membre que se separe haurà d'aportar la part de deute que li corresponga perquè la seua separació puga ser efectiva i les despeses derivades de la seua separació.  
Si resultara actiu, la Mancomunitat satisfarà la seua part al membre que se separe en termini de deu anys. Un deu per cent en cada una de les anualitats segona a novena i el deu per cent restant en la desena. A partir de la segona anualitat les quantitats pendents de pagament meritaran l'interés legal corresponent a favor del municipi creditor.  
  
Article 18  
La incorporació d'un membre associat es produirà mitjançant el procediment següent:  
L'òrgan de govern de l'entitat local, mitjançant acord adoptat amb el quòrum legal corresponent, haurà de sol·licitar-la del Ple de la Mancomunitat, sent facultat d'esta l'acceptació o rebuig de la incorporació, decisió que haurà d'adoptar-se per majoria absoluta.  
Una vegada aprovada pel Ple, es redactarà un conveni administratiu on es recolliran les obligacions de les parts, que haurà de ser aprovat per l'òrgan de govern de l'entitat local sol·licitant i el Ple de la Mancomunitat de la Ribera Baixa.  
  
TÍTOL II  
Organització i funcionament  
  
CAPÍTOL PRIMER  
Òrgans de la Mancomunitat  
  
Article 19  
El govern i administració de la Mancomunitat estaran a càrrec dels següents òrgans:  
Ple  
Junta de Govern  
President i Vicepresident.  
Comissions Informatives.  
Comissió Hisenda i especial de comptes.  
Comissions: gestores de servicis o especials  
  
Article 20  
El Ple és el suprem òrgan de govern i administració de la Mancomunitat. En ell estaran representats tots els municipis mancomunats, en el grau i forma assenyalats en el títol I, capítol 2n d'estos Estatuts.  
  
Les atribucions del Ple seran les mateixes que la legislació vigent atribuïx al Ple dels Ajuntaments, i les expressament atribuïdes en el present Estatut.  
Formaran part del Ple a més, un representant per cada una de les entitats locals associades, amb veu i sense vot, que obligatòriament serà l'alcalde o alcaldessa o President de l'entitat associada o membre en qui delegue.  
  
Article 21  
La Junta de Govern té la funció de assistir al president en el exercici de les seues atribucions així como exercir les atribucions que el president o altre òrgan de la mancomunitat li delegue.  
Les atribucions de la Junta de Govern seran les mateixes que la legislació vigent atribueix a la Junta de Govern dels Ajuntaments.  
  
  
Article 22  
El president, que ho serà del Ple, de la Junta de Govern i de totes les comissions, tindrà les atribucions que la legislació en matèria de règim local els atribueix als Alcaldes, a més de les establides en els presents estatuts.  
  
Article 23  
El Vicepresident substituirà al President en cas d'absència, vacant o infermetat. El seu nomenament i cessament es realitzarà pel Ple en els mateixos termes que els del president.   
  
Article 24  
Podrà existir una Comissió gestora per a cada u dels servicis específics que s'establisquen.  
Tals comissions quedaran integrades de ple dret (és a dir amb veu i vot) per un delegat de cada u dels membres integrats en el respectiu servici; i amb veu però sense vot formaran part de les mateixes el secretari general.  
Les comissions especials que el Ple acorde establir tindran les funcions que este els atribuïsca i s'integraran en la forma que s'establisca en el mateix acord de la seua creació.  
  
Article 25  
1. En la Mancomunitat existirà un lloc de treball reservat a funcionaris d'administració local, amb habilitació de caràcter estatal, a qui correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió econòmica financera i pressupostària.   
En tant no es classifique reglamentàriament per l'òrgan autonòmic competent dit lloc de treball, les citades funcions podran ser exercides per algun funcionari d'administració local, amb habilitació de caràcter nacional, d'algun dels municipis que integren la Mancomunitat, prèvia designació pel Ple.  
2. No obstant això, si una vegada creat i classificat el lloc d'habilitat estatal s'estima que el volum de servicis o recursos de la Mancomunitat és insuficient per al seu manteniment, es podrà sol·licitar, de conformitat amb la normativa aplicable, l'exempció de l'obligació de mantindre'l.  
  
En eixe supòsit, i una vegada concedida la citada exempció, les funcions reservades a habilitats estatals s'exerciran a preferentment mitjançant acumulació a funcionari, amb esta habilitació, d'algun dels municipis que integren la Mancomunitat. Si això no fora possible les mencionades funcions reservades s'exerciran mitjançant la seua acumulació a funcionari amb habilitació de caràcter estatal de altres entitats locals o per els servicis d'assistència de l'Excma. Diputació Provincial de València, prèvia la seua conformitat.  
3. La responsabilitat administrativa de les funcions de comptabilitat, tresoreria i recaptació podrà ser atribuïda a funcionari o funcionaria de la mancomunitat o dels ajuntaments integrants en los termes establerts en la Llei.  
  
Article 26  
Podran existir delegats de servicis, si són necessaris, per acord del Ple i a proposta de la comissió del servici.  
El seu nomenament correspondrà al president a proposta de la comissió del servici i haurà de recaure necessàriament en un membre de l'anomenada comissió.  
En la delegació establida per l'Assemblea es fixaran les seues funcions, drets i obligacions, que no podran anar en detriment de les atribucions pròpies del altres òrgans de la Mancomunitat.  
  
Article 27  
Formen part del Ple de la Mancomunitat de la Ribera Baixa els membres elegits en les respectives corporacions municipals que formen la Mancomunitat atenent el que diu l'article 9 i d'acord amb el procediment que es regula en els següents apartats:  
1. Després de les eleccions locals i dintre del plaç de 30 dies a la sessió constitutiva de cadascun dels ajuntaments mancomunats se nombraran els representants en la mancomunitat, devent-se comunicar l'acord a la mateixa.  
2. Fins a la data de constitució del nou Ple, actuarà en funcions l'anterior Ple i el seu President.  
3. Durant el període a que se referix el paràgraf 2, solament es podrà dur a terme la gestió ordinària de la mancomunitat, sense que en cap cas puguen adoptar-se acords que requereixen la majoria qualificada.  
  
  
Article 28  
En tot moment, amb les formalitats legals, els ajuntaments podran revocar la designació dels seus representants en el Ple de la Mancomunitat.  
En estos casos, i en els que puguen produir-se per altres causes, l'elecció dels qui hagen de cobrir la vacant s'ajustarà al que establix l'article 9 i 27.  
  
Article 29  
La Junta de Govern estarà integrada per el president i un nombre de membres no superior al terç del de membres del Plenari, nombrats i separats lliurement per aquell.  
  
Article 30  
La Mancomunitat de la Ribera Baixa es constituirà en sessió extraordinària que se celebrarà en el període dels tres mesos següents a la constitució dels ajuntaments. Si no es convocara en el termini assenyalat, quedarà automàticament convocada per a l'últim dia hàbil de l'anomenat termini i serà convocada pel president o persona que legalment el substituïsca, el qual convocarà els representants dels municipis, una vegada s'haja comunicat la seua designació.  
El president de la Mancomunitat de la Ribera Baixa serà elegit pel Ple entre els seus membres, en la sessió constitutiva, mitjançant votació secreta i seguint les regles següents:  
1. Podran ser candidat a la Presidència tots i cadascun dels representants que conformen el Ple.  
2. Si cap candidat obtinguera la majoria absoluta de vots en la primera votació, se celebrarà vint-i-quatre hores després una segona votació, resultant elegit aquell que obtinguera major número de vots. En cas d'empat es tornaria a realitzar les votacions fins que algun candidat obtinguera la majoria de vots.  
3. Per a la destitució del President se seguirà el mateix procediment que l'establert en la legislació vigent per a la destitució de l'Alcalde.  
  
L'elecció del Vicepresident es realitzarà de la mateixa forma que la del President, una vegada finalitzada esta.  
  
Article 31  
La Comissió d'Hisenda i Especial de Comptes i les Comissions informatives estaran integrades per tots els Alcaldes o Alcaldesses del respectius municipis que conformen la Mancomunitat. Cada Alcalde o Alcaldessa podrà delegar en l'altre representant del seu municipi amb veu i vot que li corresponga.  
  
CAPÍTOL TERCER  
Funcionament  
  
Article 32  
En tot el que es referix al funcionament dels òrgans de la Mancomunitat de la Ribera Baixa, s'estarà al que disposa la normativa reguladora del funcionament dels òrgans dels municipis, excepte el que es conté en els articles següents.  
  
Article 33  
Tant en les votacions del Ple com en les diferents Comissions i la Junta de Govern s'utilitzarà el vot ponderat, prenent com a referència el número de Regidors que corresponguen a cada municipi conforme a l'article 179 de la Llei Orgànica 5/1985, de 19 de juny, Reguladora del Règim Electoral General i les seues posteriors modificacions.  
  
Fins 250 residents 5 regidors = 5 vots  
De 251 a 1.000 7 regidors = 7 vots  
De 1.001 a 2.000 9 regidors = 9 vots  
De 2.001 a 5.000 11 regidors = 11 vots  
De 5.001 a 10.000 13 regidors = 13 vots  
De 10.001 a 20.000 17 regidors = 17 vots  
De 20.001 a 50.000 21 regidors = 21 vots  
De 50.001 a 384.927 25 regidors = 25 vots  
De 100.001 endavant, un regidor més per cada 100.000 habitants o fracció afegint-ne un més quan el resultat siga un número parell.  
  
El número d'habitants que se prendrà com a base per a la aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la mancomunitat.  
El vot s'emetrà per l'Alcalde o Alcaldessa de cada municipi, si estiguera present en la sessió i en cas d'absència pel regidor designat com a representant d'eixe municipi.  
  
Article 34  
Les convocatòries, que contindran l'orde del dia i assenyalaran el lloc, dia i hora de celebració, hauran de comunicar-se a cada u dels membres de l'òrgan amb una antelació mínima de tres dies, en el cas de les ordinàries, i de vint-i-quatre hores en el cas de les extraordinàries urgents. La urgència haurà de ser reconeguda per majoria de membres presents en la sessió, com a punt previ a l'inici del debat dels punts de l'orde del dia.  
  
Article 35  
La Mancomunitat de la Ribera Baixa farà arribar als seus municipis mancomunats, les comunicacions dirigides als seus representants, per qualsevol mitjà que permeta tindre constància de la recepció de la mateixa, i hauran de ser els servicis administratius dels respectius municipis els que facen arribar les comunicacions a eixos representants, els quals hauran de trametre a la Mancomunitat de la Ribera Baixa els justificants relatius al lliurament d'estes  
  
TÍTOL III  
Personal  
  
Article 36  
Dins dels plans i programes d'actuació i de les previsions pressupostàries, la Mancomunitat podrà tindre al seu servici personal retribuït, a més dels habilitats nacionals, i estarà al que disposa la normativa reguladora del personal al servici de l'administració Pública.  
  
  
TÍTOL IV  
Règim jurídic  
  
Article 37  
En totes les seues actuacions, la Mancomunitat, i cada u dels seus òrgans de govern i administració, se subjectaran al que disposen estos Estatuts, i serà d'aplicació (per allò no previst en els mateixos) els preceptes que sobre funcionament i règim jurídic es troben vigents en cada moment en la legislació de les corporacions locals.  
  
Article 38  
Totes les activitats encaminades a la creació, instal·lació i sosteniment dels servicis que constituïxen el seu objecte i finalitats s'efectuaran per la Mancomunitat des del moment en què esta assumisca cada un d'ells, i les seues decisions obligaran els municipis integrants.  
  
A tals servicis els seran d'aplicació les respectives normatives legals i reglamentàries de caràcter general, sempre que reunisquen la qualitat de servicis públics.  
  
TÍTOL V  
Règim econòmic, financer i comptable  
  
Article 39  
Dins de la necessària unitat pressupostària, comptable i de caixa, existirà sempre, tant en els ingressos com en les despeses, la necessària diferenciació entre els que siguen de caràcter general i els específics de cada servici. Igualment es distingiran així mateix segons siguen d'inversió o de primer establiment o de manteniment.  
Es respectarà la decisió de cada ajuntament d'integrar-se en un servici, i segons la seua integració se li girarà la part corresponent de les despeses. Llevat de la de servicis generals, que es girarà segons el que disposa l'article 11.  
  
Article 40  
El règim econòmic, financer i comptable es regirà pel que disposa la normativa corresponent als municipis.  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article 41  
L'import de les aportacions econòmiques anuals dels membres es determinarà per el Ple en l'aprovació del Pressupost anual.  
El pagament de les aportacions anuals dels municipis membres es realitzarà en onze quotes mensuals, les quals es devengaran el dia 1 de cadascun dels mesos compresos entre febrer i desembre, ambdós inclosos. El termini ordinari d'ingrés de cada quota mensual estarà comprés entre el dia 1 del mes corresponent i l'últim dia hàbil del mes següent.   
  
Les quotes impagades devengaran, a partir de la finalització del període ordinari d'ingrés, l'interès legal, el qual serà liquidat i exigit per la Mancomunitat als municipis afectats periòdicament.   
En el cas que algun municipi es retardara en el pagament de la seua quota més d'un trimestre, el president requerirà el seu pagament en el termini d'un mes. Transcorregut dit termini sense haver fet efectiu el dèbit, el president podrà sol·licitar dels òrgans de l'administració Central, Autonòmica o Provincial, la retenció de l'import de les quotes pertinents a càrrec de les quantitats que per qualsevol concepte foren liquidades a favor de l'Ajuntament deutor, a fi que les lliure a la Mancomunitat.  
Esta retenció és autoritzada expressament pels ajuntaments mancomunats en el moment d'aprovació dels presents Estatuts, sempre que s'acompanye el certificat de descobert reglamentari en cada cas.  
  
El manteniment reiterat en situació de deutor a la Mancomunitat, per part d'una entitat local, serà causa suficient per a procedir a la seua separació forçosa en els termes marcats en el present estatut, i podran reclamar-se les quantitats degudes i les despeses derivades, de conformitat amb els apartats anteriors d'este article.  
  
TÍTOL VI  
Servicis  
  
CAPÍTOL PRIMER  
Disposicions generals  
  
Article 42  
Seran servicis de la Mancomunitat (a mesura de la seua implantació i d'acord amb estos Estatuts), quan tendisquen a la consecució de l'objecte i finalitats assenyalades en els articles 6 i 7.  
Es consideren servicis generals els estrictament necessaris per al normal funcionament de tots els òrgans de la Mancomunitat, així com els que siguen la seua mera conseqüència.  
Es tractaran com a servicis individualitzats tots els altres que s'implanten per a atendre necessitats i aspiracions de la població resident al territori de la Mancomunitat.  
  
Article 43  
En matèria de servicis serà d'aplicació general la normativa que conté el Reglament de Servicis de les Corporacions Locals, de 17 de juny de 1955, o la que d'ara endavant la substituïsca.  
  
Article 44  
La iniciativa d'implantació d'un servici individualitzat podrà partir:  
A) de qualsevol dels òrgans de la Mancomunitat;  
B) d'un o diversos dels seus membres, mitjançant acords dels respectius ajuntaments.  
C) de la iniciativa particular d'acord amb el que preveu els articles 117 i següents del Reglament de servicis.  
  
Article 45  
A cada iniciativa d'implantació, o com a conseqüència de la mateixa i abans de sotmetre's al Ple de la Mancomunitat, s'acompanyaran:  
A) Projecte o estudi tècnic del servici que es proposa, amb les dades, plans i la resta d'antecedents informatius.  
B) Estudi econòmic financer.  
C) Avantprojecte de reglamentació.  
D) Forma o formes de gestió proposades.  
  
Article 46  
Cada expedient d'implantació serà objecte del tràmit següent:  
A) L'aprovació de la implantació del servici pel Ple suposarà l'adhesió automàtica de tots els ajuntaments de la Mancomunitat.  
  
B) Els ajuntaments membres de la Mancomunitat tindran un termini de 30 dies per a comunicar a la Mancomunitat la voluntat de no participar en el servici.  
C) La posada en marxa del servici serà efectiva una vegada determinats els ajuntaments participants, prèvia reunió dels alcaldes dels mateixos, en la que es determinen les condicions de participació de cada Ajuntament.  
D) En la sessió posterior del Ple es donarà compte a este dels ajuntaments participants en el mateix, i es podrà revisar la decisió de creació d'un servici, una vegada establits els ajuntaments participants.  
  
Article 47  
La supressió d'un servici ja implantat podrà ser proposada per un o diversos dels ajuntaments afectats, o bé per qualsevol dels òrgans de la Mancomunitat, i la proposta s'acceptarà o denegarà per majoria simple dels vots dels ajuntaments que formen el servici.  
  
En tots els casos la proposta de supressió haurà d'anar acompanyada de la seua motivació i d'idees o suggeriments sobre liquidació, extinció o substitució.  
  
Article 48  
La proposta serà sotmesa al Ple, que podrà rebutjar-la o aprovar-la inicialment.  
L'acord inicial de supressió serà comunicat als membres afectats perquè estos, en termini d'un mes, manifesten la seua conformitat o inconvenients.  
Transcorregut dit termini, el Ple es pronunciarà definitivament sobre la supressió proposada.  
  
Article 49  
Acordada definitivament la supressió d'un servici, es procedirà a la liquidació del mateix en la forma prevista en els articles 14 i següents i 53 i següents d'estos Estatuts. El projecte concret de liquidació, si no haguera sigut aportat amb anterioritat, haurà de ser redactat i sotmés a l'Assemblea en termini màxim de tres mesos, i s'executarà en el temps i forma que s'assenyale en la seua aprovació.  
  
Article 50  
Per a la prestació dels servicis podran utilitzar-se les formes de gestió previstes en la legislació vigent i concretades en el Reglament de Servicis de les Corporacions Locals i el Reglament de Gestió Urbanística.  
La forma de gestió de cada servici serà determinada en el moment de la seua implantació, sense perjudici que posteriorment puga adoptar-se una altra distinta si les circumstàncies així ho aconsellaren i mitjançant el tràmit i garanties corresponent en cada cas.  
  
Article 51  
Per a la percepció de quantitats per la prestació dels servicis caldrà establir, en la seua implantació, les corresponents taxes o tarifes, basades en els costs reals del respectiu servici, incloses amortitzacions i repercussions de les despeses generals de la Mancomunitat, si fa el cas.  
Tals taxes o tarifes seran sotmeses als tràmits d'aprovació que corresponguen, segons la seua naturalesa i la del respectiu servici, i seran objecte de revisió i actualització periòdica.  
  
TÍTOL VII  
Modificació d'estatuts i dissolució  
  
CAPÍTOL PRIMER  
Modificació d'estatuts  
  
Article 52  
La modificació d'estos Estatuts podrà ser proposada per qualsevol dels membres de la Mancomunitat o dels seus òrgans de govern i administració, i haurà de ser aprovada inicialment pel Ple de la Mancomunitat.   
1. La modificació dels Estatuts de la Mancomunitat podrà ser de caràcter constitutiu o no constitutiu.  
2. La modificació constitutiva dels estatuts s'ajustarà al procediment previst en la legislació aplicable per a la creació de les Mancomunitats i se referirà exclusivament als següents aspectes:  
a) Objecte i finalitats. Competències i potestats.  
b) Òrgans de Govern i sistemes de representació dels municipis en eixos òrgans.  
c) Règim econòmic i financer i els criteris per a les aportacions dels municipis.  
d) Dissolució de la Mancomunitat.  
3. La resta de modificacions estatutàries tindran caràcter no constitutiu i requeriran l'aprovació inicial del Ple de la Mancomunitat, l'audiència als ajuntaments mancomunats durant un mes i resolució definitiva pel Ple de la Mancomunitat per majoria absoluta dels vots.  
  
  
CAPÍTOL SEGON  
Dissolució  
  
Article 53  
1. Es produirà la dissolució de la Mancomunitat en els següents supòsits:  
A) Per disposició legal.  
B) Per separació, simultània o successiva dels municipis membres de la mateixa, si no en queden almenys dos.  
C) Quan mitjançant acords adoptats amb el quòrum exigit legalment per a la seua constitució, ho decideixquen així una majoria dels ajuntaments plens de municipis membres, que abasten així mateix la majoria absoluta del Ple.  
D) Per acord del Ple, amb el vot favorable de la majoria absoluta, si les circumstàncies financeres, separació de membres o circumstàncies d'altres índoles facen inviable o molt difícil el funcionament de la Mancomunitat.  
E) Per acord del Ple, amb el vot favorable de la majoria absoluta del vots, encara que no es donen les circumstàncies del cas anterior.  
2. El procediment de dissolució de la Mancomunitat requerirà:  
1. Acord del Ple de la Mancomunitat d'aprovació de la dissolució i liquidació de la mateixa adoptat per majoria absoluta.  
2. Informació pública durant un mes en tots els Ajuntaments mancomunats.  
3. Informes de la Diputació Provincial i de l'òrgan competent de la Comunitat Autònoma en matèria de règim local.  
4. Aprovació en els Plens municipals de cada Ajuntament per majoria absoluta.  
5. Aprovació per majoria absoluta del vots del Ple de la mancomunitat de la proposta efectuada per la comissió liquidadora amb el que disposa este article.  
6. Remissió a l'òrgan competent de la generalitat que procedirà a publicar la dissolució al Diari Oficial de la Comunitat Valenciana procedint a donar de baixa la Mancomunitat en el Registre d'Entitats Locals de la Comunitat Valenciana.  
3. En el cas de dissolució de la Mancomunitat la mateixa mantindrà la seua personalitat juridica en tant no siga adoptat per el Ple l'acord de liquidació i distribució del seu patrimoni, el qual es publicarà en el Butlletí Oficial de la Província de València.   
  
Article 54  
L'acord de dissolució determinarà la forma en què ha de procedir-se a la liquidació de la hisenda de la Mancomunitat i la subrogació, en la proporció que corresponga, de cada u dels municipis mancomunats en els seus béns, drets i obligacions.  
Tota iniciativa de dissolució anirà acompanyada del corresponent projecte de liquidació.  
  
Article 55  
La liquidació requerirà una revisió i actualització de l'inventari de tots els béns, drets i obligacions, amb el corresponent balanç, el qual determinarà l'actiu o passiu que resulte.  
En els referits inventaris i balanços figuraran per separat els béns, drets i obligacions referents a cada servici individualitzat, i als servicis generals, en orde a la justa distribució conforme a les aportacions de cada membre.  
  
Article 56  
El saldo, actiu o passiu, de cada una de les liquidacions parcials per servicis individualitzats serà repartit entre els municipis membres integrats en el respectiu servici, en proporció a les aportacions que en el mateix li corresponien i a les que en realitat hagueren efectuat, compensant-se càrrecs i abonaments en el compte de liquidació de cada municipi.  
El saldo, actiu o passiu, resultant de la liquidació referent a servicis generals, serà distribuït en proporció als habitants de drets, segons l'últim padró, o rectificació anual, aprovat per l'Institut Nacional d'Estadística.   
  
Article 57  
Prèvia valoració pericial i una vegada alçades totes les càrregues, els béns i instal·lacions podran ser adjudicats a l'Ajuntament en el terme municipal dels quals es troben, practicant-se les liquidacions i pagaments corresponents.  
Si hi haguera acord en valoracions i adjudicacions, entre les parts afectades, es procedirà a l'alienació de l'actiu o actius immobilitzats mitjançant les formes de licitació pública previstes en la legislació d'Administració local.   
  
DISPOSICIÓ ADDICIONAL  
  
Única  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.